રોજ ટ્રેઈનની મુસાફરી દરમ્યાન અમને ઑસ્ટ્રિયાની નમણી નજાકતનો અદ્દભુત પરિચય થયો. પણ સોનાની થાળીમાં લોઢાની મેખ જેવી એક ઘટના મનમાં હજીય ખૂંચ્યા કરે છે. ઑસ્ટ્રિયન લોકો બેહદ બેફામ ધૂમ્રપાન કરે છે. પુરુષો અને સ્ત્રીઓ તો ઠીક, નાનાં બાળકો અને કુમળા કિશોર પણ છડેચોક ધૂમ્રપાન કરતાં જોવા મળ્યાં. બાર-તેર-પંદર વર્ષની કુમળી બાલિકાઓનાં ને કિશોરીઓનાં ફેફસાં સિગરેટના ધુમાડાથી દાઝતાં જોઈને અમને તબીબોને દુઃખ કેમ ન થાય ? એક-બે વર્ષના પોતાના બાળકની બાબાગાડી હાંકતી-હાંકતી સિગરેટના કશ લેતી માતાઓ અને ક્યાંક તો વળી ગર્ભવતી મહિલાનેય ધુમાડા કાઢતી જોઈ ત્યારે પેલી આવનારી પેઢીનાં અબુધ બાળકોય કાચી ઉંમરમાં સિગરેટ પીતાં ને ફેફસાં બાળતાં શીખી જશે, તેની ચિંતા અમને બાળતી હતી.